
Parlamentul  României

Camera  Deputaţilor

	Comisia pentru industrii şi servicii
Nr. 4c-3/62/2015


Bucureşti, 08.05.2015                                                                                           
  Plx.119/2015
BIROUL PERMANENT

AL

CAMEREI DEPUTAŢILOR

Vă înaintăm, alăturat, Raportul comun asupra propunerii legislative pentru modificarea Legii minelor nr.85/2003, trimisă Comisiei pentru industrii şi servicii şi Comisiei pentru mediu şi echilibru ecologic spre dezbatere în fond, cu adresa nr. Plx.119 din 02 martie 2015.
            În raport cu  obiectul şi conţinutul reglementării, propunerea legislativă face parte din categoria legilor organice.

                 VICEPREŞEDINTE,                                                       PREŞEDINTE,

                           Ninel PEIA                                                                Iulian IANCU

  Plx.119/2015
RAPORT COMUN
asupra propunerii legislative pentru modificarea Legii minelor nr.85/2003
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii şi Comisia pentru mediu şi echilibru ecologic au fost sesizate spre dezbatere în fond cu propunerea legislativă pentru modificarea Legii minelor nr.85/2003, transmisă cu adresa nr. Plx.119 din 02 martie 2015 şi înregistrată la Comisia pentru industrii şi servicii cu nr.4c-3/62 din 03 martie 2015, respectiv la Comisia pentru mediu şi echilibru ecologic cu nr. 4c-27/31 din 05 martie 2015.
Propunerea legislativă are ca obiect modificarea Legii minelor nr.85/2003, cu modificările şi completările ulterioare. Potrivit Expunerii de motive, demersul legislativ are în vedere ca anumite resurse minerale, respectiv rocile utile, apele geotermale, gazele care le însoţesc, apele minerale naturale (gazoase şi plate), apele minerale terapeutice, care în prezent se află în domeniul public al statului, să aparţină domeniului public al unităţilor administrativ-teritoriale în raza cărora se află, în vederea unei mai bune valorificări în interesul acestora.

Consiliul Legislativ a avizat favorabil propunerea legislativă, cu unele observaţii şi propuneri, aviz transmis cu adresa nr. 1154 din 13 octombrie 2014.

Senatul, în calitate de primă Cameră sesizată, a respins această propunere legislativă  în şedinţa din 25 februarie 2015.
Guvernul nu susţine adoptarea acestei propuneri legislative, conform adresei nr. 532 din 07 aprilie 2015.

Comisia juridică, de disciplină şi imunităţi a avizat negativ propunerea legislativă, aviz transmis cu adresa nr. Plx - 119/2015/11 martie 2015.
Comisia pentru administraţie publică şi amenajarea teritoriului a avizat favorabil propunerea legislativă, aviz transmis cu adresa nr. 4c-6/77 din 15 aprilie 2015.
Comisia pentru buget, finanţe şi bănci a avizat negativ propunerea legislativă, aviz transmis cu adresa nr. 4c-2/194 din 29 aprilie 2015. 

În conformitate cu prevederile art.61 şi art.63 din Regulamentul Camerei Deputaţilor, republicat, cu modificările şi completările ulterioare, comisiile sesizate în fond au examinat propunerea legislativă, sus menţionată, în şedinţe separate. 

Membrii Comisiei pentru industrii şi servicii au examinat propunerea legislativă în şedinţa din 21 aprilie 2015. La lucrările Comisiei au fost prezenţi 18 deputaţi, din totalul de 20 membri ai acesteia.
Membrii Comisiei pentru mediu şi echilibru ecologic au examinat propunerea legislativă în şedinţa din 05 mai 2015. La lucrările Comisiei au fost prezenţi 18 deputaţi, din totalul de 20 membri ai acesteia.
La dezbateri au participat în calitate de invitaţi, conform prevederilor art.54 şi 55 din Regulamentul Camerei Deputaţilor, republicat, cu modificările şi completările ulterioare, domnul Găman Sorin – director adjunct în cadrul Ministerului Economiei, Comerţului şi Turismului şi domnul Gheorghe Duţu – preşedinţele Agenţiei Naţionale pentru Resurse Minerale.
În urma examinării propunerii legislative, a punctelor de vedere transmise de Consiliul Legislativ, Guvern şi comisiile avizatoare, membrii celor două comisii au hotărât cu majoritate de voturi, să propună Plenului Camerei Deputaţilor respingerea propunerii legislative, întrucât schimbarea regimului juridic al anumitor categorii de resurse minerale nu este oportună atât din punct de vedere al compensării statului român ca urmare a diminuării rezervelor de astfel de resurse minerale (diminuarea semnificativă a veniturilor bugetului consolidat al statului, provenite din taxe şi redevenţe miniere), cât şi din punctul de vedere al eficienţei.

Prin obiectul de reglementare şi conţinutul său, propunerea legislativă face parte din categoria legilor organice.
Conform prevederilor art. 75 alin.(1) şi (3) din Constituţia României, republicată şi ale art.92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră Decizională.

